Diari Oficial de la Generalitat Valenciana


Sumari del DOGV 8095, del 31-07-2017 (2017/6986)

RESOLUCIÓ de 25 de juliol de 2017, de la Direcció de l'Institut Superior d'Ensenyances Artístiques de la Comunitat Valenciana i de la Direcció General de Personal i Centres Docents, per la qual es dicten instruccions per al curs 2017-2018, als centres que imparteixen ensenyances artístiques superiors.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8095

Data del DOGV
:   31-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6986


Data del document
:   25-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 25 de juliol de 2017, de la Direcció de l'Institut Superior d'Ensenyances Artístiques de la Comunitat Valenciana i de la Direcció General de Personal i Centres Docents, per la qual es dicten instruccions per al curs 2017-2018, als centres que imparteixen ensenyances artístiques superiors. [2017/6986]  
Els ensenyaments artístics superiors a la Comunitat Valenciana es troben en un moment de transició cap a l'obtenció de reglamentacions administratives i organitzatives que permeten abastar l'autonomia de gestió que promulgava la llei de creació de l'ISEACV i els seus estatuts.  
  
Des d'aquesta perspectiva, continuem mirant més lluny en el desenvolupament i reconeixement acadèmic i social d'aquests ensenyaments els quals, tot i trobar-se dins del marc europeu d'educació superior, mereixen un tractament igual a l'universitari.  
També cercant l'actualització dels ensenyaments, dins d'una concepció col·lectiva de la gestió acadèmica i administrativa dels centres esdevé fonamental comprendre que eixa gestió és responsabilitat de tota la comunitat professional. En aquest sentit, els equips directius en primera instància i tots en general, devem vetllar perquè existisca un repartiment equilibrat de les tasques de gestió entre el personal adscrit a cada centre.  
La figura del professor com a docent, com a investigador i també com a gestor subjau a tota idea de projecte de millora de futur per a aquests ensenyaments. Per tant, mitjans, formació i reconeixement són ingredients bàsics per tal d'aconseguir-ho. La investigació deu anar guanyant en qualitat per tal que hi haja una transferència del coneixement efectiva que redunde en la millora formativa dels centres ISEACV.  
Els reptes de modernització de l'ensenyament públic en l'àrea artística demanden l'esforç de tots per donar-li un nou impuls dins de la Comunitat Valenciana.  
En eixe sentit, aquesta resolució té com a finalitat l'organització de determinats aspectes del desenrotllament del curs acadèmic 2017-2018 de les ensenyances artístiques superiors en l'àmbit territorial de la Comunitat Valenciana.  
  
Primer. Organització acadèmica  
1. Les assignatures de les especialitats i els itineraris dels títols superiors en ensenyances artístiques s'estableixen en les corresponents Ordres números 22/2011, 23/2011, 24/2011, 25/2011 i 26/2011, de 2 de novembre de 2011, de la Conselleria d'Educació, Formació i Ocupació, l'Ordre 90/2014, de 26 de desembre, de la Conselleria d'Educació, Cultura i Esport, l'Ordre 72/2016, de 17 de novembre, de la Conselleria d'Educació, Investigació, Cultura i Esport i les Ordres números 12/2017, 13/2017 i 14/2017, de 4 d'abril de 2017, de la Conselleria d'Educació, Investigació, Cultura i Esport. Les assignatures dels màsters en ensenyances artístiques venen establides en les corresponents memòries de verificació. No podrà haver-hi cap modificació en elles sense la preceptiva autorització de l'òrgan competent.  
2. El centre farà públiques les guies docents de les assignatures dels estudis impartits durant el mes de setembre, sota l'adequació de les mateixes als criteris establerts pels diferents departaments, entre els quals estaran la presencialitat, els criteris d'avaluació, els instruments d'avaluació i la calendarització. Correspon a la Direcció d'Estudis, vetllar per la uniformitat i homogeneïtat d'aquests criteris, sempre atenent la diversitat pròpia de cada àrea.  
Els departaments didàctics remetran, fins al 6 d'octubre, les guies docents a l'equip de direcció del centre per a la seua revisió i inclusió en el punt 6 de la Programació General Anual. La plantilla de guia docent s'adjunta en l'annex I.  
3. El contingut del pla d'estudi s'organitza en matèries i assignatures, que s'expressaran en crèdits ECTS. El crèdit ECTS representa el volum de treball de l'estudiant, que comprèn activitats de caràcter presencial i activitats de caràcter no presencial, l'organització de les quals s'establirà en la corresponent guia docent. L'assignació de crèdits s'entén referida a un estudiant dedicat a temps complet durant 37 setmanes i mitja, i el nombre d'hores per crèdit s'estableix en 25.  
4. La valoració de l'assistència responsable per part de l'alumnat es tractarà en els termes que s'establisquen a les diverses guies docents.  
5. El concepte d'avaluació de l'aprenentatge té sentit en la mesura que el professorat o els òrgans corresponents disposen de criteris i materials susceptibles d'ésser avaluats, en menor o major mesura. En aquest sentit, el «No presentat/da» es considerarà una condició i no una qualificació. Per tant, la valoració d'aquesta condició estarà sotmesa a la consideració que la comissió de coordinació docent, i en última instància, la direcció del centre, en puguen fer per tal d'acreditar-la, sempre entesa com a excepcional. En una assignatura no es podran acumular més de tres «No presentat/da» consecutius, qualificant-se la següent convocatòria obligatòriament.  
6. Deixar d'assistir a classe sense justificació es considerarà abandó escolar per part de l'alumnat. En eixe cas perdrà la condició d'alumne/a, quedant desvinculat/da dels estudis en els termes que s'especifiquen al punt 5, de l'article 14 del Decret 48/2011, de 6 de maig, del Consell, pel qual s'estableix l'ordenació de les ensenyances artístiques superiors. Segons la tipologia del centre podrà oferir-se aquesta vacant si hi ha llista d'espera, sempre que en el moment que es determine l'abandó permeta al nou estudiant l'aprofitament eficaç dels estudis.   
  
7. Els centres elaboraran els seus respectius Manuals de protocols i procediments amb l'aprovació dels Consells de centre, els quals es remetran a l'ISEACV per validar-los abans de concloure el primer trimestre del curs 2017-2018. Per a l'elaboració d'aquests manuals es presenta un model guia a l'annex VI, i una vegada visats es faran públics als llocs oficials d'informació de cada centre.  
  
Segon. Calendari acadèmic per al curs 2017-2018  
1. Les activitats acadèmiques del curs 2017-2018, per a les ensenyances artístiques superiors, s'iniciaran el dia 18 de setembre de 2017 i finalitzaran el dia 13 de juny de 2018.  
2. Els períodes de vacacions del curs 2017-2018 seran els següents:  
  
Vacacions de Nadal: des del 23 de desembre de 2017 al 7 de gener de 2018, ambdós inclosos.  
Vacacions de Pasqua: des del 29 de març al 9 d'abril de 2018, ambdós inclosos.  
3. Seran festius i no lectius els dies següents:  
- 9 d'octubre, dia de la Comunitat Valenciana  
- 12 d'octubre, Festa Nacional d'Espanya  
- 1 de novembre, Festa de Tots Sants  
- 6 de desembre, Dia de la Constitució  
- 8 de desembre, la Immaculada Concepció  
- 19 de març, Sant Josep  
- 1 de maig, Festa del Treball  
- Aquells dies fixats pel Consell Escolar Municipal  
No se suspendrà l'activitat docent i lectiva, ni es podrà tancar cap centre, en dies que no siguen els oficialment festius.  
4. El curs acadèmic s'organitza en dos semestres:  
a) Les activitats acadèmiques lectives del primer semestre s'iniciaran el dia 18 de setembre de 2017 i finalitzaran el dia 19 de gener de 2018, ambdós inclosos.  
b) Les activitats acadèmiques lectives del segon semestre s'iniciaran el dia 1 de febrer de 2018 i finalitzaran el dia 31 de maig de 2018, ambdós inclosos.  
5. Període d'exàmens:  
El període d'exàmens per a la convocatòria ordinària serà:  
a) Primer semestre, del 22 al 31 de gener de 2018, ambdós inclosos.  
b) Segon semestre, de l'1 al 12 de juny de 2018, ambdós inclosos.  
El període d'exàmens per a les convocatòries extraordinàries, del primer i segon semestre, serà del 13 de juny al 20 de juliol de 2018.  
Aquelles assignatures que per la seua naturalesa hagen estat organitzades de forma anual realitzaran l'avaluació tal com es determine en la seua Guia Docent podent fer-se en una única avaluació a l'any. En aquest cas, la convocatòria ordinària de l'examen tindrà lloc durant el període fixat per a la convocatòria del segon semestre, açò és, de l'1 al 12 de juny de 2018, ambdós inclosos.  
Per a les assignatures que estiguen organitzades de forma anual, en compte de semestral, el període d'exàmens establit per a la convocatòria ordinària del primer semestre, comprès entre els dies 22 i 31 de gener, tindrà el caràcter de lectiu.  
El període d'exàmens per als treballs fi de títol, convocatòria ordinària i extraordinària, serà del 13 de juny al 20 de juliol de 2018, ambdós inclosos. A més a més, per a l'alumnat de segona matrícula i posteriors en el treball fi de títol, també podrà realitzar-se una convocatòria ordinària del 29 de gener al 9 de febrer de 2018, ambdós inclosos, i una extraordinària del 13 de juny al 20 de juliol de 2018, ambdós inclosos.  
  
Cada centre notificarà a l'ISEACV, per a la seua autorització, el calendari programat d'exàmens extraordinaris i de treballs fi de títol. Estos períodes només podran ser modificats, amb l'autorització prèvia de l'ISEACV, exclusivament en cas que es produïsquen circumstàncies excepcionals degudament justificades. Una vegada autoritzat el calendari es farà públic en llocs oficials d'informació de cada centre, per a coneixement de tota la comunitat educativa.  
6. El desenrotllament de les proves específiques d'accés i admissió a les ensenyances artístiques superiors d'Art Dramàtic, Arts Plàstiques, Dansa, Disseny i Música per al curs 2017-2018 es duran a terme durant el període del 18 de juny al 13 de juliol de 2018, ambdós inclosos. Durant el mes de juliol els centres convocaran, als llocs oficials d'informació, i matricularan l'alumnat que haja superat les proves d'aquesta convocatòria.  
Cas que queden vacants, els centres hauran de sol·licitar de l'ISEACV, l'autorització per a la realització d'estes proves específiques d'accés i admissió durant el període del 3 al 7 de setembre de 2018, ambdós inclosos, en cas que es produïsquen circumstàncies excepcionals degudament justificades.  
La prova específica per a persones sense requisits acadèmics (art. 69.5 LOE) comptarà amb una única convocatòria que se celebrarà el 30 de maig de 2018.  
7. Per als estudis de Màster en ensenyaments artístics, l'organització acadèmica i les proves d'accés vindran determinades per l'establert en les seues corresponents memòries de verificació. Aquesta informació es farà pública als llocs oficials de comunicació.  
  
Tercer. Reconeixement i transferència de crèdits  
1. Procediment i normativa. El reconeixement i transferència de crèdits per a les ensenyances artístiques superiors es realitzarà de conformitat amb allò que es determina en el Decret 69/2011, de 3 de juny, del Consell, pel qual es regula el reconeixement i la transferència de crèdits.  
  
2. Terminis. Als efectes del que estableix l'article 13 de l'esmentada norma, l'alumne/a haurà de presentar en la secretaria del centre on es trobe matriculat/ada la sol·licitud de reconeixement i transferència de crèdits fins el dia 17 d'octubre de 2017.  
Per a aquelles sol·licituds en què hi haja regles precedents, el/la director/a del centre remetrà a la direcció de l'ISEACV les propostes de resolució, junt amb la documentació corresponent, amb anterioritat al dia 31 d'octubre de 2017.  
Per a aquelles sol·licituds en què no hi haja regles precedents, el/la directora/a del centre remetrà a la comissió acadèmica d'estudis (CAE) corresponent les sol·licituds abans del dia 31 d'octubre de 2017.  
3. Imprès de sol·licitud. Les sol·licituds s'hauran de tramitar amb el document normalitzat que s'adjunta en l'annex II.  
4. Proposta de resolució. Els centres remetran a la direcció de l'ISEACV les propostes de resolució seguint el model normalitzat facilitat per l'ISEACV.  
5. Activitats de centre. La direcció del centre podrà sol·licitar a la direcció de l'ISEACV, amb anterioritat al 3 de novembre del curs acadèmic, autorització a la proposta amb l'oferta d'activitats culturals, artístiques i/o representació estudiantil, referides en el punt 3 de l'article 4 del citat Decret 69/2011, de 3 de juny, del Consell, que podran realitzar els estudiants del centre per a obtenir reconeixement de un màxim de sis crèdits com a optatius. Aquesta sol·licitud anirà acompanyada del corresponent informe i/o guia docent de cadascuna de les activitats proposades, que seran inclosos en el punt 8 de la programació general anual.  
  
  
Quart. Programació general anual  
Els centres remetran a l'ISEACV, abans del 3 de novembre de 2017, la seua programació general anual en suport informàtic (CD, DVD, memòria USB). A estarà constituïda pel conjunt d'actuacions acadèmiques i culturals, així com pel programa d'investigació que es realitzaran en el centre cada curs, i inclourà els següents apartats:  
1. Matrícula, sol·licituds i resultats d'accés (especificant la forma d'accés), alumnat estranger i titulat del curs anterior del Centre distingint per sexe. Dades desglossades por titulacions, especialitats/itineraris, assignatures i cursos.  
2. Horari dels grups d'alumnes.  
3. Horari complet del professorat amb les assignatures i cursos que imparteixen segons s'estableix en la corresponent orde del pla d'estudis, i l'horari de dedicació a gestió docent i de suport a l'equip directiu, explicitat de forma entenedora.  
4. Programa d'investigació del professorat. Criteris per al repartiment del conjunt de les hores dedicades a investigació.  
5. Programa de mobilitat dels estudiants i del professorat.  
6. Guies docents de les assignatures impartides en el centre, amb les diligències corresponents elaborades pels caps de departament.  
  
7. Pla anual d'activitats culturals.  
8. Activitats de centre: sol·licitud i informe d'activitats de centre objecte de reconeixement de crèdits per a l'alumnat.  
9. Pla de formació del professorat del centre: sol·licitud i informe amb el pla de formació permanent destinada al personal docent del centre.  
10. Pla d'avaluació de la gestió docent. Rendiment i sostenibilitat.  
Els centres en els quals s'impartisquen cicles formatius i Batxillerat dirigiran la informació acadèmica referida a aquests ensenyaments directament al Servei d'Ensenyaments de Règim Especial en base a les instruccions específiques d'aquest Servei.  
  
Quint. Horari del professorat  
D'acord amb la normativa vigent la jornada laboral serà, amb caràcter general, de 37 hores i 30 minuts a la setmana. L'horari del professorat s'ha de distribuir en cinc dies per setmana.  
De les 25 hores de dedicació setmanals en el centre, 20 seran hores lectives, de les quals es disposarà per a la investigació d'aquelles que li corresponguen en base a les condicions del lloc de treball i a les exigències organitzatives del centre.  
Les altres 5 estaran dedicades a atenció als alumnes, a la gestió docent i a la col·laboració en la gestió del centre. Aquestes hores d'atenció a l'alumnat estaran publicades als taulers d'anuncis oficials i a la web del centre. S'actualitzaran segons el període acadèmic s'organitze semestralment o anual.  
Les hores de dedicació docent setmanal per als membres dels equips directius dels centres serà de 6 hores. L'Administració en cas de baixa temporal d'algun membre de l'equip directiu, substituirà únicament les hores dedicades a docència.  
Els caps de departament constituiran un Grup de Treball de l'ISEACV que tindrà com a missió principal fixar els criteris i l'organització de les guies docents dels departaments.  
Els horaris individuals del professorat contemplaran les hores dedicades a la direcció, a la coordinació docent, a la investigació i a la gestió del centre.  
Els temps parcials es distribuiran a raó d'1 dia per a contractes de 6 hores/setmana, 2 dies per a contractes entre 7 i 10 hores/setmana, 3 dies per a contractes entre 11 i 13 hores/setmana, 4 dies per a contractes entre 14 i 16 hores/setmana i de 5 dies per a contractes a partir de 16 hores/setmana.  
L'horari lectiu d'atenció directa a l'alumnat per part dels professors especialistes s'ajustarà a l'estipulat al seu contracte.  
En allò referit a les compatibilitats i incompatibilitats laborals, tant per als equips directius com per a la resta del professorat i del personal, serà d'aplicació el que disposa la Llei 53/1984, de 26 de desembre, d'incompatibilitats del Personal al Servei de les Administracions Públiques, i del Reial decret 598/1985, de 30 d'abril, que la desenvolupa.  
  
El professorat interessat a participar en les col·laboracions amb les universitats per a impartir classes en els màsters d'aquelles, ho hauran de sol·licitar a l'ISEACV, que establirà, per concurrència competitiva, qui podrà participar-ne i en quines condicions.  
  
Sext. Programa d'investigació del professorat  
Per al curs 2017-2018 seran d'aplicació les següents directrius fins que es publique la normativa reguladora d'aquesta matèria.  
Podrà investigar i formar part d'un Grup d'Investigació tot aquell professorat que ocupe com a mínim el 80 % de la jornada lectiva en l'impartiment de docència en les titulacions dels nivells 2 i 3 del Marc espanyol de qualificacions per a l'educació superior (MECES).  
A més a més, per tal d'anar donant-li forma al sistema d'acreditació del professorat, es deurà acreditar formació acadèmica de postgrau (títol de doctorat, títol de màster en ensenyaments artístics superiors, títol de màster universitari, suficiència investigadora o diploma d'estudis avançats), i/o justificar trajectòria com a investigador/a. Aquesta acreditació funcional de la trajectòria investigadora que s'inicia el curs 2017/18, es farà entre l'AVAP i l'ISEACV, d'acord amb els següents paràmetres:  
  
- Per publicacions de caràcter científic relacionades amb els ensenyaments artístics (llibres, capítols, articles, actes de congressos, jornades i seminaris, ponències?, individuals o conjuntes)  
- Per la participació en projectes relacionats amb l'actualització cientificoartística, o projectes d'investigació finançats per organismes públics.  
- Per la participació com a membre de comitès científics en congressos, jornades o semblants.  
- Per la participació com a tutor/director, avaluador o membre de tribunal de tesis doctorals, treballs final de màster, treballs final de títol.  
  
- Per premis d'investigació de reconegut prestigi d'àmbit autonòmic, nacional o internacional.  
- Per cada congrés, jornada o curs de formació i perfeccionament impartit sobre actualització científica.  
- Per haver format part d'un grup d'investigació dels centres ISEACV, sols transitòriament i en tant es publique el reglament sobre activitat investigadora.  
Per al conjunt d'hores que es dediquen a la investigació en cada centre, es tindrà en compte el que estipula l'Article 15, del Decret 82/2009, pel qual s'aproven els Estatuts de l'ISEACV.   
El professorat de l'ISEACV ha d'adscriure's i pertànyer a un Grup d'Investigació per poder dur a terme un programa d'Investigació.  
  
S'entén per Grup d'Investigació a l'investigador/a o conjunt d'investigadors que desenvolupen un programa d'investigació en una de les línies d'investigació de les definides per l'ISEACV amb l'objectiu de realitzar una producció científica o artística, i de la investigació educativa pròpia de les ensenyances artístiques.  
Es podran constituir Grups d'Investigació intercentres o multidisciplinaris, així com incorporar professorat d'altres centres d'investigació o universitats quan el programa d'investigació ho requerisca i estiga degudament justificat.  
Els Grups d'Investigació comptaran amb un/a investigador/a principal, preferiblement doctor/a, que serà la persona responsable de dirigir i organitzar el grup. Cap membre d'un Grup d'Investigació podrà pertànyer simultàniament a més d'un Grup d'Investigació.  
L'alta del Grup d'Investigació haurà de ser sol·licitada per el/la investigador/a principal segons el model que s'adjunta en l'annex III. En la sol·licitud d'alta i registre han de figurar les dades de tots els membres que componen el Grup d'Investigació, la línia d'investigació a la qual s'adscriuen i el programa d'investigació.  
El professorat investigador remetrà a la direcció del centre a la que pertany la persona investigadora principal, fins al 6 d'octubre, les sol·licituds d'alta i registre (annex III en suport informàtic) dels Grups d'Investigació amb la relació del professorat a ell adscrit i amb el seu corresponent projecte d'investigació que constarà d'una proposta on s'indiquen els objectius del treball, la seua justificació des del punt de vista acadèmic i professional, així com les aportacions esperades en cadascun d'eixos àmbits. Les sol·licituds d'alta, registre i les propostes d'investigació seran incloses en el punt 4 de la Programació General Anual.  
Els projectes d'investigació podran ésser interanuals, però tindran una revisió i informe anual de funcionament.  
El professorat investigador principal remetrà a la direcció del centre les memòries dels treballs d'investigació realitzats, fins al 20 de juliol (en suport informàtic), que s'inclouran en la memòria final del curs. El model de la memòria d'investigació s'adjunta en l'annex IV.  
Amb la finalitat d'afavorir l'organització i elaboració de projectes departamentals comuns, es podran posar en marxa mecanismes de coordinació entre els departaments dels diversos centres, que permeten treballar cap a objectius comuns i transversals de caràcter departamental i interdepartamental.  
  
Sèptim. Programa de formació del professorat curs 2017-2018  
1. El grup de treball de coordinació del pla de formació del professorat de l'ISEACV proposarà els cursos de formació del professorat a realitzar durant el curs 2017-2018 en funció de les necessitats detectades.  
2. La direcció del centre podrà sol·licitar a la direcció de l'ISEACV, amb anterioritat al 3 de novembre del curs acadèmic, autorització a la proposta amb l'oferta del pla de formació del centre per al curs 2017-2018, que s'ajustarà a l'establert en la Resolució de 24 d'abril de 2015, conjunta de la Direcció General d'Innovació, Ordenació i Política Lingüística, i de la Direcció de l'Institut Superior d'Ensenyances Artístiques de la Comunitat Valenciana, per la qual es regula l'accés a l'oferta de formació permanent del professorat i l'assignació de crèdits per la participació en les esmentades activitats al personal docent dels centres de l'Institut Superior d'Ensenyances Artístiques de la Comunitat Valenciana (ISEACV).  
La sol·licitud amb l'oferta formativa per al professorat contindrà l'informe corresponent per a cadascun dels cursos proposats amb la següent informació, que serà inclosa en el punt 9 de la Programació General Anual: nom, objectius, continguts i metodologia del curs, coordinador/a, calendari, durada y curriculum vitae dels ponents.  
  
  
Octau. Memòria final del curs  
Els centres remetran a l'ISEACV abans del 17 de setembre de 2018 la memòria final del curs acadèmic 2017-2018 en suport informàtic (CD, DVD, memòria USB). Estarà constituïda pels informes de les actuacions acadèmiques, culturals i d'investigació proposades en la Programació General Anual, indicant el grau de realització:  
1. Anàlisi estadística i qualitativa dels resultats acadèmics del curs.  
  
2. Programa de mobilitat dels estudiants i el professorat realitzat (desglossat per països).  
3. Informe de les pràctiques externes realitzades per l'alumnat i llistat d'acords de cooperació educativa actius.  
4. Informe del pla anual d'activitats culturals.  
5. Memòries amb els resultats dels projectes d'investigació del professorat.  
6. Resultats del Pla d'avaluació de la gestió docent.  
Els centres en els quals s'impartisquen cicles formatius i Batxillerat dirigiran la informació acadèmica referida a aquests ensenyaments directament al Servei d'Ensenyaments de Règim Especial en base a les instruccions específiques d'aquest Servei.  
  
Nové. Reclamació de qualificacions  
Per a les reclamacions de notes que es produïsquen en els estudis artístics superiors i fins que no haja sigut dictat un procediment a este efecte, es procedirà de la manera següent:  
Si una vegada efectuada pel/per la professor/a els aclariments sol·licitats a la vista de les proves i la resta de mitjans que li van servir com a elements de juí per a qualificar, es manté la reclamació, esta es presentarà per mitjà d'un escrit motivat dirigit al / a la director/a del centre dins dels tres dies hàbils següents a aquell en què la qualificació va ser notificada públicament.  
El/la director/a emetrà ?i notificarà- un dictamen en el termini de cinc dies des de la recepció de la reclamació, a la vista de l'informe redactat per una comissió que convocarà a tal efecte. Dita comissió estarà integrada pel/per la cap d'estudis (o la persona en qui delegue); el/la cap del departament de l'àrea de coneixement a què pertany l'assignatura la nota de la qual és objecte de reclamació, i un/a professor/a que impartisca l'assignatura o si és el cas el/la cap del departament de l'especialitat a què pertany la dita assignatura o si és el cas el/la un/a professor/a departament de l'especialitat a què pertany la dita assignatura.  
Contra la resolució del director/a es podrà interposar un recurs d'alçada davant de la direcció de l'ISEACV en el termini d'un mes a comptar des de la resolució denegatòria.  
  
Desé. Optatives, Treball Fi de Títol i pràctiques externes  
Per al curs 2017-2018 es procedirà de conformitat amb l'establert en l'Ordre 85/2014, de 23 d'octubre, de la Conselleria d'Educació, Cultura i Esport, per la qual es regulen les assignatures optatives, el treball de fi de títol i les practiques acadèmiques externes dels estudiants d'ensenyances artístiques superiors dels centres de l'Institut Superior d'Ensenyances Artístiques de la Comunitat Valenciana.  
  
Onzè. Avaluació curricular per mitjà de compensació de qualificacions  
Per al curs 2017-2018 es procedirà de conformitat amb l'establert en la Normativa de 15 de maig de 2015, del Consell de Direcció de l'Institut Superior d'Ensenyances Artístiques de la Comunitat Valenciana, sobre avaluació curricular per mitjà de compensació de qualificacions de l'alumnat de títols superiors d'ensenyaments artístics i de màster en ensenyances artístiques de l'Institut Superior d'Ensenyances Artístiques de la Comunitat Valenciana (ISEACV). Aquesta normativa s'adjunta com annex V a la present resolució.  
  
Dotzè. Pla d'avaluació externa  
Com a continuació de la iniciativa presa el darrer curs, durant el proper 2017/2018 es continuarà desenvolupant el sistema d'avaluació de la docència resseguint el model impulsat per l'ANECA i l'AVAP, com a instrument d'acreditació integral de la qualitat, tot atenent les recomanacions de l'ENQA.  
  
Tretzè. Permisos i llicències  
Fins que es desenvolupe normativa pròpia, els permisos i llicències del personal docent no universitari es regulen pel Decret 7/2008, de 25 de gener, del Consell.  
També, fins que es puga posar en marxa normativa pròpia ISEACV, les eixides del professorat requereixen autorització, incloses les de mobilitat del professorat per programes ERASMUS.  
Aquells permisos, la concessió dels quals correspon a la direcció del centre, apareixen estipulats a la citada norma. La resta de permisos i llicències s'han de sol·licitar a la Direcció Territorial, a la Direcció de l'ISEACV, o a la Direcció General de Centres i Personal Docent, segons siga del cas, per la via corresponent.  
Les llicències de formació a realitzar durant el mes de juliol se sol·licitaran directament al següent correu electrònic de l'ISEACV: mrta@ejpcha.wn  
  
Catorzè. Supervisió de la norma  
La Inspecció Educativa vetllarà pel compliment de tot allò referit a personal docent inclòs en aquestes instruccions.  
  
València, 25 de juliol de 2017.- El director de Institut Superior d'Ensenyances Artístiques de la Comunitat Valenciana: Josep Manel Garcia Company i el director general de Personal y Centres Docents: José Joaquín Carrión Candel.  
  
  
  
ANNEX V  
Normativa sobre avaluació curricular per mitjà de compensació de qualificacions de l'alumnat de títols superiors d'ensenyaments artístics i de màster en ensenyances artístiques de l'Institut Superior d'Ensenyances Artístiques de la Comunitat Valenciana (ISEACV)  
  
I. Exposició de motius  
L'existència de l'avaluació curricular per compensació té ja llarga tradició en moltes i prestigioses universitats i institucions d'educació superior europees i espanyoles. La seua justificació es veu reforçada en els nostres dies per la positiva i progressiva implantació, junt amb els procediments clàssics de qualificació, de l'avaluació continuada en el conjunt de les etapes i nivells educatius; aquest sistema és el referent, quant a models d'avaluació dels resultats acadèmics de l'alumnat d'ensenyaments artístics superiors, dins de l'EEES.  
No es tracta d'un procediment nou al si de les universitats i centres d'ensenyament superior. Actualment, la possibilitat d'introduir l'Avaluació Curricular al si de la Comissió Acadèmica de l'ISEACV i la regulació de les seues actuacions es basa en el principi de llibertat acadèmica dels centres superiors.  
La Llei 8/2007, de 2 de març, de la Generalitat, d'Ordenació de Centres Superiors d'Ensenyaments Artístics i de la creació de l'Institut Superior d'Ensenyances Artístiques de la Comunitat Valenciana, en l'article 18 estableix que els centres superiors d'ensenyaments artístics disposaran d'autonomia pedagògica, d'organització i de gestió.  
La justificació de l'avaluació curricular i del dictamen de Comissions Acadèmiques d'Estudis dels diferents ensenyaments artístiques superiors de l'ISEACV s'enquadra en variades raons.  
En primer lloc, l'existència de canvis importants en el concepte i la finalitat de l'educació en els ensenyaments artístics superiors. Actualment, la consecució d'un títol en ensenyaments artístics superiors no suposa l'abandó de la formació artística perquè sabem que la renovació de coneixements és ineludible i és necessària l'educació permanent, tal com ho reconeix la Llei orgànica 2/2006, de 3 de maig, d'Educació.  
  
En segon lloc, es poden trobar raons d'eficàcia i responsabilitat dels centres d'ensenyaments superiors, que tenen l'obligació d'obtindre el màxim rendiment dels recursos materials i humans que s'han emprat en la formació de cada estudiant i afavorir la seua ocupabilitat, en consonància amb allò que s'ha apuntat en les declaracions de Bolonya i Sorbona.  
Finalment, la conveniència d'introduir criteris globals per a avaluar l'alumnat, corregint possibles efectes negatius derivats de la fragmentació del currículum en múltiples assignatures, la necessària consideració individualitzada de les circumstàncies i la trajectòria acadèmica de l'estudiant.  
  
II. Requisits de l'avaluació curricular per compensació  
L'avaluació curricular afectarà els títols oficials superiors i de màster en ensenyaments artístics que ofereixen els centres d'ensenyaments artístics superiors pertanyents a l'ISEACV. Serà qualificada una assignatura per compensació quan es constate el compliment, per part de la o del sol·licitant, dels requisits que s'estableixen a continuació i sense perjudici dels límits que s'estableixen en l'article següent:  
1. Estar matriculada o matriculat en un centre d'ensenyaments artístics superiors pertanyent a l'ISEACV i haver cursat en l'esmentat centre, almenys, el 25 % dels crèdits corresponents a la titulació de què se sol·licita l'avaluació per compensació.  
2. Que es tracte de crèdits corresponents a assignatures bàsiques o obligatòries d'una titulació. En cap cas es procedirà a la compensació de crèdits optatius. Igualment no seran objecte d'avaluació curricular per compensació les assignatures Pràctiques Externes obligatòries ni el Treball Fi de Títol o Fi de Màster.  
3. Que els crèdits la qualificació dels quals se sol·licita per via de compensació es corresponguen amb l'última assignatura necessària per a presentar Treball Fi de Títol o Fi de Màster que permeta l'obtenció del títol. S'exclouen de compensació aquells crèdits vinculats al Treball Fi de Títol o Fi de Màster.  
4. Tindre qualificades almenys quatre actes d'aqueixa assignatura. A aquest efecte no es computa la qualificació de «no presentat».  
5. Haver obtingut en alguna de les qualificacions de l'assignatura a compensar una nota igual o superior a 3,5 punts.  
6. Haver formalitzat matrícula excepcional de l'assignatura en el curs acadèmic en què ho sol·licita.  
7. Que la nota mitjana del seu expedient siga superior a 5,5 punts en el moment que sol·licita l'avaluació per compensació per a assignatures el nombre de crèdits de les quals no siga superior a 10. Per a aquelles assignatures amb un nombre de crèdits major a 10, la nota mitjana del seu expedient haurà de ser superior a 6 punts.  
  
III. Límits de la sol·licitud  
Amb independència dels requisits establits en l'apartat II, l'avaluació per compensació quedarà subjecta a les limitacions següents:  
  
1. L'avaluació per compensació només podrà ser atorgada una vegada per estudiant, no podrà sol·licitar-se novament compensació en cap dels centres d'ensenyaments artístics superiors pertanyents a l'ISEACV.  
  
2. No es concedirà compensació de crèdits a estudiants procedents d'altres centres d'ensenyaments artístics superiors que hi hagen utilitzat la compensació.  
3. Només es podrà compensar una assignatura.  
  
IV. Sol·licituds  
1. La sol·licitud per compensació es realitzarà per mitjà d'instància dirigida a la direcció de l'ISEACV, on es faran constar els crèdits l'aprovació dels quals se sol·licita, i serà presentada en el centre d'ensenyaments artístics superiors pertanyent a l'ISEACV on la o el sol·licitant curse estudis.  
2. El termini de sol·licitud conclourà als 15 dies hàbils després de finalitzat l'últim dels terminis d'ompliment i entrega d'actes establit en el calendari acadèmic per a cada període d'avaluació.  
3. La gestió administrativa de les sol·licituds correspondrà als centres d'ensenyaments artístics superiors pertanyents a l'ISEACV.  
  
V. Comissió acadèmica de l'ISEACV per a avaluació curricular per compensació  
1. La Comissió Acadèmica de l'ISEACV és l'òrgan acadèmic que té com a finalitat la constatació del compliment dels requisits establits en aquest reglament d'Avaluació Curricular per Compensació.  
  
2. La Comissió estarà formada per la direcció de l'ISEACV o persona en qui delegue, la direcció de secció d'ordenació acadèmica de l'ISEACV o persona en qui delegue i un vocal titular i un altre suplent, l'elecció dels quals es realitzarà, cada quatre anys, per i entre els directors i les directores dels centres pertanyents a l'ISEACV. Les persones integrants de la Comissió no podran delegar el seu dret en una altra persona que forme part d'aquesta.  
3. En el cas que algun dels vocals triats perda la seua condició, es procedirà a triar la persona que el substituïsca en la següent sessió de la Junta de directors.  
4. La Comissió es reunirà almenys una vegada, després de la finalització de cada període de sol·licituds  
5. La Comissió es constituirà amb convocatòria prèvia de la seua presidenta o president. Per a la seua vàlida constitució es requereix la presència de tots els seus membres.  
  
VI. Resolució  
1. La resolució de la Comissió esgota la via administrativa. La notificació a l'alumnat s'efectuarà en un termini màxim de 30 dies des de la finalització del termini de sol·licitud.  
2. Si la resolució és favorable, se li notificarà al Centre responsable de l'expedient acadèmic perquè incorpore la qualificació «Aprovat per Compensació 5» a l'assignatura corresponent i en el curs acadèmic a què estiga vinculada la sol·licitud.  
3. En el cas que la resolució de la compensació siga desfavorable, es podrà interposar un recurs davant de la jurisdicció contenciosa administrativa, en un termini de dos mesos, o recurs potestatiu de reposició davant de la Comissió d'Avaluació Curricular per Compensació, en el termini d'un mes, comptat a partir de l'endemà a la notificació de la resolució.  
4. Les assignatures aprovades per compensació no podran ser objecte de reconeixement.  
  
DISPOSICIÓ FINAL  
  
La present normativa entrarà en vigor l'endemà de ser aprovada pel Consell de Direcció de l'ISEACV.  
  
  
  
ANNEX VI  
Model guia per a l'elaboració dels manuals de protocols i procediments dels centres ISEACV  
  
1. Disposicions generals (objecte, àmbit d'aplicació, principis generals,...)  
2. Drets i deures (alumnat, professorat, personal d'administració i serveis)  
3. Normes de convivència i estada al centre (alumnat, professorat, personal d'administració i serveis).  
- Plans de convivència  
- Incompliment de les normes de convivència  
- Ús i conservació de les instal·lacions, mobiliari, instrumental, maquinària i materials didàctics (aules, sala professorat, biblioteca, sala d'actes, taulers d'anuncis i publicitat, administració, consergeria, laboratoris, servei de reprografia, passadissos, escales i vestíbul, lavabos, cafeteries, zones enjardinades, aparcaments,...)  
- Mesures correctores i sancions front a conductes contràries a les normes de convivència, ús i conservació (gradació)  
- Faltes d'assistència i avaluació  
4. Procediments administratius  
- Canals de comunicació, pràctica i recepció de les comunicacions  
  
- Sobre les Proves Específiques d'Accés  
- Admissions, inscripcions, matrícula, orientació,... (criteris i comunicacions)  
- Sol·licituds, incidències, queixes, reclamacions, suggeriments,... (títols i suplements europeus al títol, reconeixement i transferència de crèdits, expedients acadèmics, trasllats d'expedient, reingressos,...)  
  
5. Sobre el desenvolupament de l'Orde 85/2014, de 23 d'octubre, de la Conselleria d'Educació, Cultura i Esport (assignatures optatives, el treball de fi de títol i les pràctiques acadèmiques externes).  
6. Sobre la mobilitat (alumnat, professorat, personal d'administració i serveis)  
7. Sobre l'atenció a l'alumnat  
8. Activitats de centre i activitats docents complementàries  
9. Altres protocols i procediments del centre (...)  
10. Disposicions finals